
ŠIAULIŲ MIESTO SAVIVALDYBĖS ADMINISTRACIJOS
TURTO VALDYMO SKYRIUS

SPRENDIMO DĖL ŠIAULIŲ MIESTO SAVIVALDYBĖS TARYBOS 2020 M. BIRŽELIO 4 D. SPRENDIMO NR. T-225 „DĖL ŠIAULIŲ MIESTO SAVIVALDYBĖS BŪSTO NUOMOS AR IŠPERKAMOSIOS BŪSTO NUOMOS MOKESČIO DALIES KOMPENSACIJŲ MOKĖJIMO IR PERMOKĖTŲ KOMPENSACIJŲ GRĄŽINIMO TVARKOS APRAŠO PATVIRTINIMO“ PAKEITIMO
AIŠKINAMASIS RAŠTAS

2024 m. kovo 4 d.
Šiauliai

Parengto sprendimo projekto tikslai ir uždaviniai.
Pakeisti Šiaulių miesto savivaldybės būsto nuomos ar išperkamosios būsto nuomos mokesčio dalies kompensacijų mokėjimo ir permokėtų kompensacijų grąžinimo tvarkos aprašą, patvirtintą Šiaulių miesto savivaldybės tarybos 2020 m. birželio 4 d. sprendimu Nr. T-225 „Dėl  Šiaulių miesto savivaldybės būsto nuomos ar išperkamosios būsto nuomos mokesčio dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo“ ir jį išdėstyti nauja redakcija.
Dabartinis sprendimo projekte aptariamų klausimų reguliavimas.
2024 m. sausio 2 d. įsigaliojo Lietuvos Respublikos paramos būstui įsigyti ar išsinuomoti įstatymo Nr. XII-1215 10, 17, 18 ir 19 straipsnių pakeitimo įstatymas. Šiuo įstatymu keičiami Lietuvos Respublikos paramos būstui įsigyti ar išsinuomoti įstatymo (toliau – Įstatymas) straipsniai, kurie reglamentuoja paramos būstui išsinuomoti teikimą apskaičiuojant, skiriant ir mokant būsto nuomos ar išperkamosios būsto nuomos mokesčio dalies kompensaciją.
Savivaldybės administracija asmenims ir šeimoms būsto nuomos mokesčio dalies kompensaciją moka vadovaudamasi Įstatymu ir Šiaulių miesto savivaldybės būsto nuomos ar išperkamosios būsto nuomos mokesčio dalies kompensacijų mokėjimo ir permokėtų kompensacijų grąžinimo tvarkos aprašu, patvirtintu Šiaulių miesto savivaldybės tarybos 2020 m. birželio 4 d. sprendimu Nr. T-225 „Dėl Šiaulių miesto savivaldybės būsto nuomos ar išperkamosios būsto nuomos mokesčio dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo“ (toliau – Aprašas).
Numatomos naujos teisinio reglamentavimo nuostatos.
Atsižvelgiant į Įstatymo pakeitimus, Tarybos sprendimo projektu Aprašas keičiamas ir išdėstomas nauja redakcija. Vadovaujantis Įstatymo 18 straipsniu, nauja redakcija dėstomame Apraše kompensacijos dydis nustatomas pagal būsto nuomos ar išperkamosios būsto nuomos sutartyje nurodytą būsto nuomos ar išperkamosios būsto nuomos mokesčio dydį ir vidutiniškai per mėnesį asmeniui ar šeimai tenkančias pajamas pagal Įstatymo 10 straipsnio 1 dalies 1 punkte nustatyta tvarka deklaruotas asmens ar šeimos pajamas, kurios vadovaujantis Lietuvos Respublikos piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas. Kompensacijos dydis apskaičiuojamas iš būsto nuomos ar išperkamosios būsto nuomos sutartyje nurodyto būsto nuomos ar išperkamosios būsto nuomos mokesčio dydžio atimant 40 procentų vidutiniškai per mėnesį asmeniui ar šeimai tenkančių pajamų. Kompensacijos dydis  negali būti didesnis kaip 1 VRP dydžio vienam asmeniui ir 1 VRPx(1+0,2xn) (kur n – šeimos narių skaičius) šeimoms.
Keičiamame Apraše siūloma nustatyti, kad kompensacija skiriama, stabdoma, atnaujinama, nutraukiama Savivaldybės administracijos direktoriaus įsakymais, kuriuos rengia Savivaldybės administracija.
Sprendimo projektu siūloma asmenims ir šeimoms, atitinkantiems Įstatymo 9 straipsnio 1 dalies reikalavimus ir įrašytiems į Asmenų ir šeimų, turinčių teisę į socialinio būsto nuomą, sąrašą, kuriems per Įstatymo 16 straipsnio 13 dalyje nustatytą laikotarpį nebuvo pasiūlytas išsinuomoti socialinis būstas, į gaunamą Kompensaciją, būsto nuomos mokesčio dalies kompensacijos atveju, įskaičiuoti  iš savivaldybės biudžeto lėšų galimą mokėti Kompensacijos dalį, ne didesnę kaip 0,2x(1 VRP). Ši nuostata netaikoma asmenims ir šeimoms, kurie raštu buvo ir (ar) yra nurodę pageidavimus, kokį būstą siūlyti ir (ar) kokio būsto nesiūlyti.
Aprašas papildomas naujais kompensacijos nutraukimo atvejais, kai asmeniui ir šeimai išnuomojamas savivaldybės būstas ir kai paaiškėja, kad būstas nuomojamas iš asmens ar šeimos narių artimųjų giminaičių, ar paaiškėja, kad gyvenamosios patalpos nuomojamos nuosavybės, patikėjimo, panaudos ar kita teise valdomame bendrabutyje iš švietimo įstaigų, mokslo ir studijų institucijų.
Priėmus sprendimą, laukiami rezultatai ir galimos pasekmės (tiek teigiamos, tiek neigiamos). Numatomos teigiamos pasekmės – sprendimo projektas parengtas vadovaujantis Įstatymo nuostatomis.
Neigiamų pasekmių nenumatoma.
Priėmus sprendimą, keičiami ar pripažįstami negaliojančiais teisės aktai.
Keičiamas Šiaulių miesto savivaldybės tarybos 2020 m. birželio 4 d. sprendimas Nr. T-225 „Dėl  Šiaulių miesto savivaldybės būsto nuomos ar išperkamosios būsto nuomos mokesčio dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo“.
Sprendimui įgyvendinti reikalingi priimti papildomi teisės aktai.
Papildomų teisės aktų nėra.
Savivaldybės biudžeto lėšų poreikis ir šaltiniai.
Sprendimui įgyvendinti lėšos bus numatomos priemonėje 06.01.03.07.
Sprendimo projekto rengėjas: Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistė Živilė Jagutienė, tel. (8 41) 596 288.
Numatomo teisinio reguliavimo poveikio vertinimo rezultatai (jei tokį vertinimą reikia atlikti).
Numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius, taip pat nėra iš esmės keičiamas teisinis reguliavimas.
Poreikis sprendimo projektą įvertinti antikorupciniu požiūriu ir pagrindimas.
Vadovaujantis Lietuvos Respublikos korupcijos prevencijos įstatymo 8 straipsnio 1 dalimi, sprendimo projektui antikorupcinis vertinimas atliekamas, nes šiuo sprendimo projektu teikiamas tvirtinti norminis teisės akto projektas, kuriuo numatoma reguliuoti visuomeninius santykius, susijusius su kompensacijų mokėjimu iš valstybės ar savivaldybės biudžeto.

